Mandag kveld ble et stort antall biler satt i brann i Göteborg og Trollhättan i Sverige. Ifølge SVT skal det være snakk om over 80 biler.

– Vi har hatt perioder med mange branner på en og samme kveld, på kort tid, på mange ulike steder. Jeg vet ikke om vi har opplevd noe lignende noen gang, sier Ulla Behm, pressetalsperson i politiregion Vest-Sverige til kanalen.

De første meldingene om bilbranner kom ved 21-tiden. Da hadde ungdommer tent på biler i Hjällbo, nord i Göteborg.

Øyevitner filmer maskerte personer som løper fra brennende biler i Frölunda i Göteborg. Du trenger javascript for å se video. Øyevitner filmer maskerte personer som løper fra brennende biler i Frölunda i Göteborg.

Kort tid etter fikk politiet melding om at minst 15 biler brant på en parkeringsplass på Frölunda torg, sør i byen. Bilder og videoer lagt ut på sosiale medier viser svartkledde maskerte personer sette fyr på parkerte flere biler. Det ble også hørt en rekke smell.

Ved 23-tiden brant det også i biler i bydelene Gårdsten og Tynnered i Göteborg.

Ved 22-tiden mandag kveld var de fleste bilbrannene på Frölunda torg i Göteborg slukket. Foto: Lars Wiklund / SVT

Fant steiner og kinaputter

– Et 60-talls biler har brent eller blitt vandalisert på andre måter. VI har funnet flere steiner og kinaputter, sa politiinspektør Claes Dahlström til SVT ved 23-tiden.

Senere har tallet på ødelagte biler steget til over 80.

I Trollhättan nordøst for Göteborg kastet maskerte ungdommer stein på politiet da de forsøkte å sikre området rundt flere biler som brant.

– Ungdommer kastet stein mot politifolkene som kom for å sikre stedet. De hadde capser trukket ned over ansiktet slik at man ikke skulle kunne gjenkjenne dem, sier redningssjef Hans Därnemyr til SVT.

Også i Malmö og Helsingborg kom det meldinger om bilbranner. Det er ikke meldt om personskader i forbindelse med de mange brannene.

Laster kart, vennligst vent... For å se dette innholdet, må du aktivere JavaScript i nettleseren din.

Branner også rundt Stockholm

Også i Stockholms-området og Uppsala har det vært rundt ti bilbranner i løpet av natten, skriver Aftonbladet. Flere av bilene er totalskadde etter brannen.

– Jeg vil ikke spekulere i om dette er organisert. Politiet får etterforske hvorfor dette skjer, sier Tobias Åkesson i Stockholm redningstjeneste til avisen.

Brannene i Stockholm har ikke ført til urolige situasjoner i løpet av natten, ifølge politiet. Politiet sier de ikke kan utelukke at brannene er organisert.

Pressetalsperson hos politiet i Vest-Sverige, Hans Lippens, sier til Aftonbladet at de har fått meldinger som kan tyde på det.

– Vi har vitner som peker på at disse hendelsene kan være koordinert i sosiale medier.

Øyevitner filmer biler i brann i Frölunda i Gøteborg Du trenger javascript for å se video.

Forbannet statsminister

De påsatte bilbrannene kommer mens Sverige står midt oppe i en valgkamp. I partilederutspørringen i Sveriges Radio reagerte statsminister Stefan Löfven på det som hadde skjedd:

– Jeg er skikkelig forbannet. Og mitt spørsmål til dem som gjør dette er: «Hva faen holder dere på med?» Dere ødelegger både for dere selv, for foreldrene deres, for hele boligområder og naboer. Samfunnet kommer til å slå hardt ned på dette.

Den svenske statsministeren, Stefan Löfven, er rasende etter at en rekke biler er tent på en rekke steder i Sverige. Foto: ADAM IHSE / TT, ADAM IHSE / NTB scanpix

Han mener nattens branner virker veldig organiserte.

Også partileder for Moderaterna, Ulf Kristersson, reagerer på de mange bilbrannene i Sverige.

– Dette er ikke «protester», det er sabotasje. I praksis har Sverige tolerert dette for lenge. Nå må det ganske enkelt ta slutt, skriver han på Facebook.